กรมการขนส่งทางบก เตรียมพร้อมอำนวยความสะดวกประชาชนรองรับการเดินทางตลอดช่วงสงกรานต์ 2565
นายจิรุตม์ วิศาลจิตร อธิบดีกรมการขนส่งทางบก กล่าวภายหลังประชุมซักซ้อมการดำเนินการตามมาตรการอำนวยความสะดวกและปลอดภัย ช่วงเทศกาลสงกรานต์ 2565 เพื่อสร้างความเข้าใจและร่วมให้คำแนะนำผู้ประกอบการขนส่งปฏิบัติตามมาตรการอำนวยความสะดวกและปลอดภัย รองรับการเดินทางของประชาชน ว่า กรมการขนส่งทางบก ได้ขอความร่วมมือผู้ประกอบการขนส่งทั่วประเทศ เตรียมความพร้อมให้บริการประชาชน ตามแผนอำนวยความสะดวกและปลอดภัยรองรับการเดินทางของประชาชนช่วงเทศกาลสงกรานต์ 2565 ระหว่างวันที่ 11 - 17 เมษายน 2565 และยังคงต้องปฏิบัติมาตรการป้องกันการแพร่ระบาดของโควิด-19 อย่างเคร่งครัด ให้สำนักงานขนส่งจังหวัดวางแผนและประสานผู้ประกอบการขนส่งในพื้นที่ จัดเตรียมรถโดยสารประจำทางและรถโดยสารไม่ประจำทางให้เพียงพอไม่ให้มีผู้โดยสารตกค้างที่สถานี จัดระเบียบการเดินรถและการจราจรเข้า-ออก ให้มีความคล่องตัว ติดตั้งไฟฟ้าส่องสว่างให้เพียงพอ พร้อมจัดตั้งศูนย์คุ้มครองผู้โดยสารรถสาธารณะชั่วคราว ณ สถานีขนส่งผู้โดยสารทุกแห่ง เพื่อรับเรื่องร้องเรียนและป้องกันมิให้ผู้โดยสารถูกเอารัดเอาเปรียบจากการใช้บริการรถโดยสารสาธารณะ ตลอด 24 ชั่วโมง ควบคู่กับการตรวจความพร้อมสภาพรถและการเตรียมความพร้อมพนักงานขับรถ ณ สถานประกอบการของผู้ประกอบการขนส่งด้วยรถโดยสารสาธารณะทั่วประเทศ พนักงานขับรถทุกคนต้องพร้อมให้บริการ ไม่มีสารเสพติดและปริมาณแอลกอฮอล์ในลมหายใจ สภาพตัวรถภายนอกและภายใน รวมทั้งอุปกรณ์เพื่อความปลอดภัยต่างๆ ต้องพร้อมใช้งานอยู่เสมอ อีกทั้งยังมีการตรวจความพร้อมระหว่างเส้นทาง ณ จุดChecking Point จุด 25 แห่ง และ Rest Area ใน 13 จังหวัด บนถนนสายหลักอย่างไรก็ตาม เนื่องจากในช่วงวันหยุดปีใหม่ที่ผ่านมา พบว่าสถิติการเกิดอุบัติเหตุของรถบรรทุกสูงขึ้น กรมการขนส่งทางบก จึงขอความร่วมมือสมาคมขนส่งสินค้า สมาคมรถบรรทุกและผู้ประกอบการรถบรรทุกไม่ประจำทางและรถบรรทุกส่วนบุคคล หลีกเลี่ยงการใช้รถบรรทุกในช่วงเทศกาลสงกรานต์ ในช่วงวันที่ 11 - 17 เมษายน 2565 เพื่อให้ถนนทุกเส้นทางเกิดความคล่องตัวประชาชนได้สัญจรอย่างสะดวกและปลอดภัย